ลุ้นรีบาวด์
ตลาดหุ้นไทยที่ร่วงลงแรงเมื่อวานนี้ (2 ธ.ค.) ทำให้ดัชนีลงมาปิดต่ำสุดในรอบ 11 เดือน
2 ธ.ค. 2562

ลูบคมตลาดทุน : ธนะชัย ณ นคร
ตลาดหุ้นไทยที่ร่วงลงแรงเมื่อวานนี้ (2 ธ.ค.) ทำให้ดัชนีลงมาปิดต่ำสุดในรอบ 11 เดือน
หุ้นขนาดใหญ่ถูกเทขายออกมาเหมือนกับว่าบริษัทเหล่านั้นกำลังจะล่มสลาย
ไม่ว่าจะเป็นในกลุ่มสื่อสาร กลุ่มธนาคาร และกลุ่มขนส่ง
ทั้งหมดนี้ต่างเป็นหุ้นบิ๊กแคปทั้งนั้น
ประเด็นสำคัญคือ หุ้นไทยเคลื่อนไหวสวนทิศทางกับตลาดหุ้นเอเชีย และยุโรปด้วยสิ
มีปุจฉา ว่าเกิดอะไรขึ้น
วิสัชนา ต้องบอกว่า เป็นปัจจัยเฉพาะตัวของบ้านเราจริง ๆ
เริ่มจาก ความกังวลเศรษฐกิจชะลอตัวต่อเนื่อง เสถียรภาพรัฐบาลหลังเข้าใกล้พิจารณางบประมาณ ต่างชาติชอร์ต SET50 Future ไว้หนักมาก
นักลงทุนต่างชาติยังคงขายสุทธิในตลาดหุ้นไทยต่อเนื่อง
ประเด็นทั้งหลายทั้งมวลนี้นี่แหละ ทำให้หุ้นไทยร่วงลงมา และหลุดแนวรับสำคัญ 1,580 จุด
เพียงเท่านี้แหละ ทำให้สัญญาณทางเทคนิคดูไม่ดี
ก่อนหน้านี้ ก็เคยมีการเตือนกันไว้แล้วว่า หากดัชนีร่วงลงต่ำจากระดับ 1,600 จุด จะซื้อ-ขาย ก็ต้องระวังกันซักหน่อย
แล้วก็เป็นเช่นนั้นจริง ๆ
ดัชนีที่ปิดในแดนลบวานนี้ ทำให้ตลาดปิดร่วงลง 5 วันทำการติดต่อกัน
หรือดัชนีลงจากระดับ  1,614.80 จุด มาที่ 1,596.53 จุด
5 วันดัชนีลงมา 45.27 จุด
ในมุมมองของนักวิเคราะห์นั้น เขาบอกว่า ตลาดหุ้นไทยเริ่มเข้าเขตขายมากเกินไปแล้วล่ะ
หรือ Oversold นั่นเอง
ดังนั้น ทำให้ดัชนีเริ่มมีกรอบขาลงเริ่มจำกัด หรือหากจะปรับลงอีก ก็ไม่น่าจะมากนัก
วันนี้ จึงมีโอกาสที่ตลาดหุ้นจะรีบาวด์ได้ นำโดยหุ้นขนาดใหญ่ที่ลงมาแรง หรือต่ำกว่าพื้นฐานแล้ว เช่น ในกลุ่มสื่อสาร ธนาคาร รวมถึงหุ้นที่มีปัจจัยบวกเฉพาะตัว แต่กลับลงไปตามภาวะตลาดซะอย่างนั้น
นักวิเคราะห์ต่างมองว่า แนวรับหลังจากหุ้นไทยปิดวานนี้
น่าจะอยู่บริเวณ 1,565 จุด
แต่หากรับไม่ไหวจริง ๆ ขี้หมูขี้หมา แนวรับ 1,550 จุด น่าจะรับมือไหวนะ
แม้ว่าจะมีคำแนะนำให้นักลงทุนหันมาถือเงินสดกันมากขึ้น หรือ Wait &amp; See ไปก่อน
แต่เชื่อสิ มี (รายย่อย) น้อยคนที่จะหยุดคลิกขวา
ในทางกลับกัน ก็จะมองว่า นี่อาจเป็นโอกาสดีที่จะเข้าเก็บหุ้นที่ราคาถูก ในช่วงที่ตลาดเกิดการแพนิก หรือหวาดกลัวกันอยู่
ใครซื้อขายหุ้นแบบบัญชีแคชบาลานซ์ หรือมีเงินสดที่เป็นเงินเย็น ๆ บนหน้าตักเยอะ ๆ ก็น่าจะเป็นโอกาส
ส่วนกลุ่มที่เล่นมาร์จิ้น ก็ต้องคิดหนักกันซักหน่อย
จับพลัดจับผลู เกิดหุ้นร่วงลงอีกต่อเนื่อง ถูก Margin Call หรือให้วางหลักประกันเพิ่มอีกแน่ ๆ
ต้องหาแนวรับหุ้นแต่ละตัวกันดี ๆ ครับ
อ้อ….(เกือบ) ทุกครั้งที่ตลาดหุ้นไทยลงมาหนัก ๆ เรามักจะเห็นการออกมาของผู้บริหารตลาดหลักทรัพย์ฯ
พร้อมกับการกล่าวเพื่อแสดงความมั่นใจว่า ตลาดหุ้นไทย บริษัทจดทะเบียน (บจ.) ต่างยังมีความเข้มแข็ง
แต่วานนี้เข้าใจว่า อาจจะยุ่ง ๆ หรือออกมาไม่ทัน เพราะหุ้นดิ่งหนักในช่วงก่อนปิดตลาดเล็กน้อย
ยังไงวันนี้ (หากหุ้นยังลงต่อ) ยังพอมีเวลา น่าจะออกมากล่าว เรียกความเชื่อมั่นให้กับนักลงทุน น่าจะดีไม่น้อย หรือส่งข้อมูลที่น่าสนใจเกี่ยวกับกลุ่มหุ้นต่าง ๆ ก็ได้